CDLXXII.  Parthenonis S. Mariae Hederensis protectionem suscipit possessionesque confirmat, petente Stephano episcopo Parisiensi.   (Anno 1141, April. 30.) [MABILLON.,  Annal. Bened.,  VI, 675.]
Author: Innocentius II

INNOCENTIUS episcopus, servus servorum Dei, dilectae filiae HILDIARDI abbatissae monasterii Sanctae Mariae de Hedera ejusque sororibus, tam praesentibus quam futuris, regulariter substituendis in perpetuum.

Ad hoc universalis Ecclesiae cura nobis a provisore omnium bonorum Deo commissa est, ut religiosas diligamus personas, et beneplacentem Deo religionem studeamus modis omnibus propagare. Nec enim Deo gratus aliquando famulatus impenditur, nisi ex charitatis radice procedens, a puritate religionis fuerit conservatus. Oportet igitur omnes Christianae fidei amatores religionem diligere, et loca venerabilia cum ipsis personis divino servitio mancipatis attentius confovere, ut nullis pravorum hominum inquietentur molestiis, vel importunis angariis fatigentur. Eapropter, dilectae in Domino filiae, venerabilis fratris nostri Stephani Parisiensis episcopi precibus inclinati, praefatum monasterium sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque succedentibus et illibata permaneant. Sane laborum vestrorum, quos propriis manibus aut sumptibus colitis, sive de nutrimentis vestrorum animalium nullus omnino clericus vel laicus decimas a vobis exigere praesumat. Decernimus ergo ut nulli omnino hominum liceat praefatum vestrum coenobium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur pro vestra et eorum pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. In rotundo circulo legitur hoc dictum: ADJUVA NOS, DEUS SALUTARIS NOSTER.Ego Otto diaconus cardinalis S. Georgii ad Velum Ego Innocentius Catholicae Ecclesiae episcopus. Ego Stephanus Praenestinus episcopus subscripsi. Ego Martinus presbyter card. tit. S. Stephani in Caelio Monte subscripsi. Ego Ivo presbyter card. S. Laurentii tit. Damasi subscripsi. Ego Grizo presbyter card. tituli Sanctae Caeciliae subscripsi. Ego Gregorius diac. card. Sanctorum Sergii et Bacchi subscripsi. Aureum subscripsi. Ego Guido diac. card. SS. Cosmae et Damiani juxta templum Romuli subscripsi. Ego Imbaldus diac. card. Sanctae Mariae in Via Lata subscripsi. Ego Hubaldus diac. cardinalis S. Adriani subscripsi. Ego Guido sanctae Romanae Ecclesiae diaconus card. subscripsi. Datum Laterani per manum Aimerici sanctae Romanae Ecclesiae diac. card. et cancellarii, II Kal. Maii, indictione III, Incarnationis Dominicae anno 1141, pontificatus vero domni Innocentii secundi anno XII.